Σχέδιο ΑΠΟΦΑΣΗΣ ΤΗΣ ΜΙΚΤΗΣ ΕΠΙΤΡΟΠΗΣ ΤΟΥ ΕΟX για την τροποποίηση του παραρτήματος XXI (Στατιστικές) της συμφωνίας ΕΟΧ - Σχέδιο της Κοινής Θέσης της Κοινότητας -

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Για την εξασφάλιση της απαιτούμενης ασφάλειας δικαίου και ομοιογένειας, η Μικτή Επιτροπή του ΕΟΧ οφείλει να ενσωματώνει όλη τη σχετική κοινοτική νομοθεσία στη συμφωνία ΕΟΧ το συντομότερο δυνατό μετά τη θέσπισή της.

2. Η Μικτή Επιτροπή του ΕΟΧ πρέπει, συνεπώς, να εκδώσει τη συνημμένη απόφαση για την τροποποίηση του παραρτήματος ΧXI της συμφωνίας για τον ΕΟΧ, με την προσθήκη του κεκτημένου που θεσπίστηκε πρόσφατα στον τομέα των στατιστικών. Η απόφαση αφορά τρεις πράξεις:

32003 R 1267: Κανονισμός (ΕΚ) αριθ. 1267/2003 του Ευρωπαϊκού Κοινοβουλίου και του Συμβουλίου, της 16ης Ιουνίου 2003, για τροποποίηση του κανονισμού (EΚ) αριθ. 2223/96 του Συμβουλίου όσον αφορά τις προθεσμίες διαβίβασης των κύριων μακροοικονομικών μεγεθών των εθνικών λογαριασμών, τις παρεκκλίσεις σχετικά με τη διαβίβαση των κύριων μακροοικονομικών μεγεθών των εθνικών λογαριασμών και τη διαβίβαση των δεδομένων περί απασχόλησης σε μονάδες ωρών εργασίας που πραγματοποιήθηκαν.

32003 R 1287: Κανονισμός (EΚ) αριθ. 1287/2003 του Συμβουλίου της 15ης Ιουλίου 2003 για την εναρμόνιση του ακαθάριστου εθνικού εισοδήματος σε τιμές αγοράς (κανονισμός ΑΕΕ).

32003 D 1608: Απόφαση αριθ. 1608/2003/ΕΚ του Ευρωπαϊκού Κοινοβουλίου και του Συμβουλίου, της 22ας Ιουλίου 2003, σχετικά με την παραγωγή και την ανάπτυξη κοινοτικών στατιστικών για την επιστήμη και την τεχνολογία.

3. Το παράρτημα ΧΧΙ της συμφωνίας του ΕΟΧ πρόκειται να επεκταθεί για να συμπεριλάβει τον προαναφερθέντα κανονισμό. Το σχέδιο απόφασης της Μικτής Επιτροπής του ΕΟΧ περιέχει παρεκκλίσεις για το Λιχτενστάϊν. Τα αιτήματα δικαιολογούνται ως εξής:

- Για τον κανονισμό (EΚ) αριθ. 1267/2003 και τον κανονισμό (EΚ) αριθ. 1287/2003, ο κανονισμός (ΕΚ) αριθ. 2223/96 του Συμβουλίου όσον αφορά την κατανομή των υπηρεσιών χρηματοπιστωτικής διαμεσολάβησης που μετρώνται έμμεσα (ΥΧΔΜΕ) στο πλαίσιο του ευρωπαϊκού συστήματος εθνικών και περιφερειακών λογαριασμών (ΕΣΛ) δεν ισχύει για το Λιχτενστάϊν.

- Για την απόφαση αριθ. 1608/2003/EΚ, στο Λιχτενστάϊν υπάρχουν μόνο πολύ λίγες μεγάλες επιχειρήσεις που έχουν τμήματα Έρευνας και Ανάπτυξης. Όλες αυτές οι επιχειρήσεις λειτουργούν σε διαφόρους τομείς. Για λόγους εχεμύθειας, τα δεδομένα είναι εμπιστευτικά και δεν μπορούν να δημοσιευθούν. Επιπλέον, πρέπει να ληφθούν υπόψη οι πολύ περιορισμένες ικανότητες που υπάρχουν στο Λιχτενστάϊν για τη συλλογή και επεξεργασία δεδομένων και την ανάπτυξη μεθόδων και μεταβλητών.

4. Σύμφωνα με το άρθρο 1 παράγραφος 3 στοιχείο α) του κανονισμού (ΕΚ) 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας ΕΟΧ, το Συμβούλιο καθορίζει τη θέση της Κοινότητας ενόψει αποφάσεων με αντικείμενο την επέκταση πράξης του κοινοτικού δικαίου, μέσω εισαγωγής σημαντικών τροποποιήσεων.

5. Το σχέδιο απόφασης της Μικτής Επιτροπής του ΕΟΧ υποβάλλεται για έγκριση στο Συμβούλιο, και κατόπιν η Επιτροπή υποβάλλει τη θέση της Κοινότητας στη Μικτή Επιτροπή του ΕΟΧ.

Σχέδιο ΑΠΟΦΑΣΗ ΤΗΣ ΜΙΚΤΗΣ ΕΠΙΤΡΟΠΗΣ ΤΟΥ ΕΟX για την τροποποίηση του παραρτήματος XXI (Στατιστικές) της συμφωνίας ΕΟΧ

Η ΜΙΚΤΗ ΕΠΙΤΡΟΠΗ TOY ΕΟΧ,

Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής "η συμφωνία", και ιδίως το άρθρο 98,

Εκτιμώντας τα ακόλουθα :

(1) Το παράρτημα ΧΧI της συμφωνίας τροποποιήθηκε με την απόφαση αριθ. .../... της Μικτής Επιτροπής του ΕΟΧ της ... [1].

[1] ΕΕ C [...], [...], σ. [...].

(2) Ο κανονισμός (ΕΚ) αριθ. 1267/2003 του Ευρωπαϊκού Κοινοβουλίου και του Συμβουλίου, της 16ης Ιουνίου 2003, για τροποποίηση του κανονισμού (EΚ) αριθ. 2223/96 του Συμβουλίου όσον αφορά τις προθεσμίες διαβίβασης των κύριων μακροοικονομικών μεγεθών των εθνικών λογαριασμών, τις παρεκκλίσεις σχετικά με τη διαβίβαση των κύριων μακροοικονομικών μεγεθών των εθνικών λογαριασμών και τη διαβίβαση των δεδομένων περί απασχόλησης σε μονάδες ωρών εργασίας που πραγματοποιήθηκαν [2], πρόκειται να ενσωματωθεί στη συμφωνία.

[2] ΕΕ L 180, της 18.7.2003, σ. 1.

(3) Ο κανονισμός (ΕΚ, Ευρατόμ) αριθ. 1287/2003 του Συμβουλίου, της 15ης Ιουλίου 2003, για την εναρμόνιση του ακαθάριστου εθνικού εισοδήματος σε τιμές αγοράς ("κανονισμός ΑΕΕ") [3] πρόκειται να ενσωματωθεί στη συμφωνία.

[3] ΕΕ L 181, της 19.7.2003, σ. 1.

(4) Η απόφαση αριθ. 1608/2003/ΕΚ του Ευρωπαϊκού Κοινοβουλίου και του Συμβουλίου, της 22ας Ιουλίου 2003, σχετικά με την παραγωγή και την ανάπτυξη κοινοτικών στατιστικών για την επιστήμη και την τεχνολογία [4] πρόκειται να ενσωματωθεί στη συμφωνία.

[4] ΕΕ L 230, της 16.7.2003, σ. 1.

(5) Η παρούσα απόφαση δεν εφαρμόζεται στο Λιχτενστάιν,

ΑΠΟΦΑΣΙΖΕΙ:

Άρθρο 1

Το παράρτημα XXI της συμφωνίας τροποποιείται ως εξής:

1. Στο σημείο 19δ (Κανονισμός (ΕΟΚ) αριθ. 2223/96 του Συμβουλίου) προστίθεται η ακόλουθη περίπτωση:

'- 32003 R 1267: Κανονισμός (ΕΚ) αριθ. 1267/2003 του Ευρωπαϊκού Κοινοβουλίου και του Συμβουλίου, της 16ης Ιουνίου 2003 (ΕΕ L 180 της 18.7.2003, σ. 1).

Για τους σκοπούς της παρούσας συμφωνίας, παρεμβάλλεται στις διατάξεις του κανονισμού η ακόλουθη προσαρμογή:

Ο παρών κανονισμός δεν εφαρμόζεται στο Λιχτενστάιν.'

2. Μετά το σημείο 19ιδ (Κανονισμός (ΕΚ) αριθ. 1921/2001 της Επιτροπής) παρεμβάλλεται το ακόλουθο σημείο:

'19ιε. 32003 R 1287: Κανονισμός (ΕΚ, Ευρατόμ) αριθ. 1287/2003 του Συμβουλίου, της 15ης Ιουλίου 2003, για την εναρμόνιση του ακαθάριστου εθνικού εισοδήματος σε τιμές αγοράς ("κανονισμός ΑΕΕ") (ΕΕ L181,19.7.2003, σ.1).

Για τους σκοπούς της παρούσας συμφωνίας, παρεμβάλλεται στις διατάξεις του κανονισμού η ακόλουθη προσαρμογή:

Ο παρών κανονισμός δεν εφαρμόζεται στο Λιχτενστάιν.'

3. Μετά το σημείο 27 (Κανονισμός (ΕΚ) αριθ. 2150/2002 του Ευρωπαϊκού Κοινοβουλίου και του Συμβουλίου), προστίθενται τα εξής:

'ΣΤΑΤΙΣΤΙΚΕΣ ΓΙΑ ΤΗΝ ΕΠΙΣΤΗΜΗ ΚΑΙ ΤΗΝ ΤΕΧΝΟΛΟΓΙΑ

28. 32003 D 1608: Απόφαση αριθ. 1608/2003/ΕΚ του Ευρωπαϊκού Κοινοβουλίου και του Συμβουλίου, της 22ας Ιουλίου 2003, σχετικά με την παραγωγή και την ανάπτυξη κοινοτικών στατιστικών για την επιστήμη και την τεχνολογία (ΕΕ L 230,16.9.2003, σ. 1).

Για τους σκοπούς της παρούσας συμφωνίας, οι διατάξεις της απόφασης προσαρμόζονται ως εξής:

Η παρούσα συμφωνία δεν εφαρμόζεται στο Λιχτενστάιν.'

Άρθρο 2

Τα κείμενα του κανονισμού (ΕΚ) 1267/2003, της απόφασης 1287/2003/ΕΚ και της σύστασης 1608/2003/ΕΚ στην ισλανδική και νορβηγική γλώσσα, τα οποία δημοσιεύονται στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.

Άρθρο 3

Η παρούσα απόφαση αρχίζει να ισχύει στις [....], υπό την προϋπόθεση ότι έχουν πραγματοποιηθεί προς τη Μικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας [5].

[5] [Δεν έχουν αναφερθεί συνταγματικές απαιτήσεις.]

Άρθρο 4

Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης.

Βρυξέλλες,

Για τη Μικτή Επιτροπή του ΕΟΧ

Ο Πρόεδρος

Οι Γραμματείς της Μεικτής Επιτροπής του ΕΟΧ